Tero Hannula aikoo myös tehdä Ylestä kantelun Julkisen sanan neuvostolle.

Opettajana työskentelevä Tero Hannula kertoo Sanna Ukkolan ottaneen yhteyttä hänen työnantajaansa tviitin vuoksi. KUVAKAAPPAUS

Someriitaan Ylen Pressiklubin juontajan Sanna Ukkolan kanssa joutunut Twitterissä aktiivinen opettaja Tero Hannula harkitsee rikosilmoituksen tekemistä Ukkolasta sekä tämän esimiehestä, A-studion päällikkö Riitta Pihlajamäestä.

- Ukkola ja hänen esimiehensä ovat kirjoittaneet minusta Ylen verkkosivuilla tavalla, joka on omiaan aiheuttamaan minulle vahinkoa. Minua ei ole kuultu ennen näiden kirjoitusten julkaisua, joissa minut on leimattu häiriköksi. On mahdollista, että näissä tapauksissa kunnianloukkauksen piirteet täyttyvät, Hannula kertoo Iltalehdelle.

Ukkola julkaisi blogikirjoituksen aiheesta keskiviikkona puolenpäivän aikaan. Pihlajamäki julkaisi Ylen kannan asiasta myöhemmin samana iltapäivänä.

Hannula kertoo jättävänsä rikosilmoituksen mahdollisesti sitten, kun hänen arkensa on päässyt tasoittumaan. Julkisen sanan neuvostoon (JSN) hän aikoo kannella varmasti.

- Katson, että minulla on oikeus rikosilmoituksen tekemiseen, mutta että minulla on velvollisuus tehdä JSN:lle kantelu Ylen toiminnasta tässä tapauksessa, Hannula sanoo.

Samanaikaisen kuulemisen periaate on Hannulan mielestä jäänyt toteuttamatta. Yle julkaisi keskiviikkona Hannulan kannan asiasta vasta kahdeksan tuntia sen jälkeen, kun Ukkolan blogikirjoitus oli julkaistu.

- Se rikkoo journalistin ohjeita sekä myös Ylen omia linjauksia, Hannula katsoo.

Mahdollinen rikosilmoitus ei liity siihen, että Ukkola otti yhteyttä Hannulan työnantajaan ja pyysi tätä keskustelemaan asiasta Hannulan kanssa. Hannula on yhteydenotosta joka tapauksessa kiukkuinen.

- Oli pöyristyttävää, että Ukkola otti erikseen selville kuka työnantajani on ja otti tähän yhteyttä. Jos Ukkola olisi ottanut yhteyttä suoraan minuun ja keskustellut asiasta kanssani, tämä kaikki olisi edennyt hyvin eri tavalla.

Hannula on viettänyt viimeiset pari päivää todellisen somemyrskyn silmässä.

- Olen saanut satoja positiivisia yhteydenottoja, joita ilman tämä juttu olisi huomattavasti raskaampi jaksaa. Toisaalta on minulle tullut myös paljon häirintää ja uhkaavia viestejä, ja valitettavasti niitä on tullut myös työnantajalleni, Hannula sanoo.